Šefčík, Marek, poslanec NR SR (2023-06-14):
Ďakujem pekne, pán predsedajúci, za slovo. Vážený pán premiér, ministri, kolegyne, kolegovia, ja som si tiež porobil pár poznámok a čítal som si programové vyhlásenie vlády. Podľa slov aj súčasného premiéra Slovenskej republiky, táto vláda zrejme tu bude iba krátko, a preto on sa vyjadril, že nemalo zmysel písať nejakých 120 strán a zhrnuli to na necelých 30 stranách. No a ja som bol troška namočený cez zdravotnícky výbor do témy plánu obnovy, čo sa týka zdravotníctva, zúčastňoval som sa niektorých rokovaní a na tomto mieste chcem povedať, že veľmi ma mrzí to, ako dopadol, už teraz môžeme povedať smelo, nekonečný príbeh, čo sa týka výstavby koncových nemocníc. A vy tam máte k nemocniciam, ja si dovolím, to je veľmi stručné, si dovolím to aj odcitovať, že: Zrealizujeme procesy pre udržateľnosť kľúčových projektov financovaných z Plánu obnovy a odolnosti Slovenskej republiky v zdravotníctve, zameriame sa najmä na reálne nastavenie projektov nemocníc a záchrannej zdravotnej služby. Najdôležitejším kritériom bude realizovateľnosť, a preto pripravíme alternatívne využitie zdrojov. Ak budú jednotlivé projekty vykazovať vysoké riziko naplnenia, vlastne pardon, nesplnenia hlavných míľnikov. Toľko citácia z plánu obnovy v časti moderné nemocnice. Zaujalo ma tam slovo, že vysoké riziko nesplnenia hlavných míľnikov, no keď sme komunikovali tú tému s odborníkmi, tak hovoria, že veľmi vysoké riziko je tam pri všetkých týchto projektoch. Ja by som bol pri všetkých tých, o ktorých sme sa bavili aj na zdravotníckom výbore, a ja by som bol veľmi vďačný, keby sa podarilo niečo z toho zrealizovať, ale znova opakujem, že nemali by sme sa vzdať hlavnej, koncovej, cieľovej nemocnice, pretože plán obnovy a odolnosti, keď som sa s jednou odborníčkou na to bavil, a ktorá do toho dosť hlboko vidí, tak ona povedala, že často sa hovorí iba o pláne obnovy a to slovo odolnosť sa nejak možno aj účelovo zamlčiava. Odolnosť, z Európskej únie sme dostali tieto prostriedky práve počas krízy, počas pandémie, aby naše zdravotníctvo bolo odolné a pri všetkej úcte k regionálnym nemocniciam, tú odolnosť nám môžu zaručiť veľké koncové, špičkové pracoviská, špičkové nemocnice. Čiže ja by som bol za, aby sme sa tohto plánu nikdy nevzdali a keď to nebude ani z plánu obnovy, nech to je zo štátnych peňazí, ale my tú koncovú štátnu nemocnicu nutne potrebujeme. Vy hovoríte v tom, v tom vašom dokumente o personálnej stabilizácii aj o efektívnom financovaní zdravotníctva, máte tam ďalšie podkapitoly, personálna stabilizácia. Tak nám sa podarilo aj spraviť niečo pre to zvýšenie miezd hlavne lekárov, ale aj na ostatných zdravotníckych pracovníkov sme sa dívali, čo sa týka započítavania praxe, upravili sa aj koeficienty a mohol by som pokračovať, aj, aj teraz na schôdzi máme ďalší zákon, ktorý sa snaží presadiť započítavanie praxe zdravotníkov, ktorí pracujú v zariadeniach sociálnych služieb. Takže my sme takisto robili všetko preto, aby sme to stabilizovali, aj tie stabilizačné príspevky sa rozdali zdravotníckym pracovníkom. Čiže verím, že v tomto bude aj táto vláda, aj tá, ktorá príde po nej, pokračovať. Ďalej tam hovoríte v tejto kapitole o efektívnom financovaní zdravotníctva. No vieme, že, že financovanie zdravotníctva je veľmi, veľmi, veľmi veľký problém, pretože a videli sme to aj keď, keď tu boli vlády Igora Matoviča a potom Eduarda Hegera. Igor Matovič spoločne s Marekom Krajčím sa snažili zapchávať diery, čo sa týka financovania zdravotníctva, a diery, čo sa týka odtekania verejných financií zo zdravotníctva. Vieme, ako to dopadlo, že vieme, že niektorí ľudia si museli nájsť zámienku na to, aby Mareka Krajčího vyštvali z toho zdravotníctva, prišiel tam Vladimír Lengvarský a, bohužiaľ, musím to povedať aj teraz, my sme apelovali nielen na ministra, ale aj na bývalého premiéra a hovorili sme, že je problém, čo sa týka plnenia míľnikov z plánu obnovy, aj čo sa týka spomínanej výstavby nemocníc. Bohužiaľ, bolo to ignorované a dostali sme sa do takéhoto štádia. Nechcem ďalej toto rozoberať, poprajem tejto vláde, aby sa jej v tejto oblasti podarilo možno pokračovať v dobrých veciach a, a naštartovať niektoré veci. Len sa obávam, že táto vláda nemá, nemá Národnú radu na svojej strane a nemá možnosť už aj z časového hľadiska meniť veci, čo sa týka legislatívneho procesu, takže to bude veľmi ťažké. No chcem sa dotknúť ešte dvoch vecí. Nám sa podarilo presadiť množstvo vecí, čo sa týka rodinnej politiky. Za tri roky, dovolím si tvrdiť, že sme presadili, čo sa týka rodinnej politiky, omnoho viac ako sa podarilo predchádzajúcim vládam možno za 20 alebo 30 rokov. Taká vlajková loď je nárast, obrovský nárast peňazí pre rodiny s deťmi, a to cez prídavky a cez úľavu na daňovom bonuse. Hovorím o tých 200 eur na dieťa alebo do 200 eur na dieťa, a včera sme tu počuli pána ministra financií hovoriť o tom, že máme problém s tým, že deti, ja som to už spomínal aj vo svojej faktickej poznámke naňho, že deti, ktoré sa mali narodiť od osemdesiateho deviateho kvôli demografickej krivke, ktorá klesala, jednoducho sa nenarodili a už tu nie sú. Nie sú prispievateľmi do sociálneho systému a takto to ďalej ísť nemôže a musíme s tým niečo robiť, hovoril pán minister, a treba to zastaviť. 600-tisíc detí jednoducho sa nenarodilo, chýbajú v sociálnom systéme, neprispievajú doňho a je s tým obrovský problém. My s tým súhlasíme a spravili sme všetko preto, tak boli ďalšie veci ako tehotenský príspevok, zavedenie, respektíve zvýšenie dávky alebo príplatku pri, pri štvrtom narodenom dieťati, otcovská dovolenka, áno, sú to drobné veci, ale tých 200 eur na dieťa, prípadne tehotenský príspevok, ktorý sme presadili, čo je takmer, takmer 2-tisíc eur pre mamičku, ktorá čaká dieťa, sú obrovské veci, ktoré sa nám podarili, a prispievame tak k tomu, aby sa tá diera, aby sa ten, ten sociálny systém spamätal, aby sa nám rodilo, rodili deti, pretože to nedokážeme takto lusknutím prsta vyriešiť hneď. Jednoducho tie deti tu nie sú. Ale skúsme spraviť všetko preto, aby sme ten trend zastavili. My sme presadili tých 200 eur, ale vieme, že tých 200 eur na dieťa platí do konca roka 2024. Ja chcem apelovať na túto vládu, aby ona spravila všetko preto, aby sa aj v tomto pléne, či už teraz alebo v ďalšom volebnom období, presadilo to, aby toto opatrenie platilo aj v roku 2025 a aj neskôr, prípadne sa ďalej valorizovalo. Pretože tie deti a rodiny s deťmi to potrebujú a jedine takýmto spôsobom, keď im pomôžeme, zabezpečíme to, aby sa, alebo jedine takým spôsobom. Toto je jeden z vážnych spôsobov, ktorý tomu môže napomôcť, aby sa nám deti rodili, ktoré prispievajú do sociálneho systému. Toto tomu veľmi dobre napomáha, ten daňový bonus, čo je úľava na dani, čo hlásala aj SaS-ka, že znižujme dane pre ľudí, tak my sme ich takýmto spôsobom pre rodiny s deťmi, pre pracujúcich rodičov znížili. No a posledná vec, ktorú chcem povedať, je, to som si spravil iba takú poznámku k tomu, čo pán premiér hovoril vo svojom úvodnom prejave, že sú vládou odborníkov a nechcú sa hádať. Chcú viesť Slovensko pokojne a nechcú sa hádať. No, ja to poviem takto, prepáčte, že to, že to až takto preženiem. Ale ani komunisti sa nehádali. Komunisti sa nehádali, všetko išlo ako po masle. Mimochodom, keď tu bola smerácka vláda, jednofarebná, ani oni sa nehádali. Fico povedal, budeme robiť toto, robili toto. Povedal, zahlasujete takto, zahlasovali takto. Ani oni sa nehádali. Ja poviem, aj v komunálnej politike jeden pán primátor mi povedal, Šefčík, kým ste tu neboli, bol tu kľud. A ja na to hovorím, kým sa mafiánom a tým, ktorí rozkrádajú verejné financie, nedíva nikto na ruky, nikto na to neupozorní, tak oni majú kľud, vtedy je pokoj. Čiže ja som za to, aby keď sú nejaké politické idey, keď sú nejaké veci, ktoré chceme presadiť, a predovšetkým keď bojujeme proti tým, ktorí nečestným spôsobom konajú a rozkrádajú verejné financie, tak keď bojujeme proti nim, tak prečo by sme sa, v úvodzovkách, nehádali o tie idey, o to, aby, aby to bolo čistejšie. Nebuďme takí, že ako budeme nazývať všetko pred nami, čo bolo, že tí sa hádali, tí robili chaos. Nie, proste keď sa bojuje, tak vzniká niekedy taká nálada, že je to zlé. Ale ja hovorím, že je to dobré. Pretože nebuďme idealisti. Nikdy tu nebudeme mať 150 anjelov v tejto sieni, ani vo vláde nebudeme mať premiéra a ministrov anjelov. Vždy sa bude niečo diať. Ak raz Vlčan spravil problém, tak my sme mali byť ticho? Nie, budeme o tom hovoriť, prečo nie. To, to vyvolávame nepokoje, hádame sa? Nie, upozorňujeme na neprávosti, ktoré sa konajú. Ešte raz zopakujem, komunisti sa nehádali, mali pokoj. Tí, ktorí sa chceli hádať, tých umlčali veľmi rýchlo. Fico s jednofarebnou vládou, keď tu mal, sa nehádal. Keď mafiáni vládnu, tí sa nehádajú. Tak neprijmime takú rétoriku, že ideme vládnuť pokojne a nebudeme sa hádať. Aj tu v pléne teraz, na tejto schôdzi, máme zákon, ktorý chce navýšiť zisky poisťovniam, zdravotným poisťovniam. Prečo? Ja sa chcem dívať na pacientov. Ja nechcem vyťahovať desiatky miliónov, niekto to tu chce. Tí, ktorí vás idú podporiť, túto vládu, tak oni chcú desiatky ďalších miliónov vytiahnuť od poistencov, od pacientov a upratať si to niekde vo vlastných vreckách. Ale toto my nechceme. Už sme to tu minule zastavili, neviem, to bolo v marci či kedy to bolo, a teraz to tu máme v pléne znova. Nemáme sa hádať, máme byť ticho? Nie, ja si myslím, že by sme sa mali ozvať, by sme sa mali, v úvodzovkách, hádať a pohádať o tie idey, že my keď sme navrhli, chceli presadiť do, do programového vyhlásenia vlády, že navrhneme alebo zvážime unitárny systém, čo sa týka zdravotných poisťovní, niekto sa tu hádzal o zem, ani to nešiel podpísať, ten dokument, ani nehlasoval za to. Prečo? No lebo možno išlo o nejaké iné záujmy. A my sa budeme hádať o to, že tento náš pohľad je podľa nás nie najlepší, ale máme argumenty, je podľa nás lepší. A presviedčajme sa navzájom argumentami. Môžme sa aj hádať. Ďakujem pekne za pozornosť a prajem aj tento vláde, aj nasledujúcim, ktoré prídu, všetko dobré, nech sa všetko dobré podarí a bojujme proti tomu, čo je zlé, aj sa hádajme. Ďakujem.